Inter quosdam nobiles viros Gerardum et generum ejus Ugonem de Buxol convenit, ut quiddam prædiorum cum monachis Aureæ Vallis, id est Paredi, vicissim mutuarentur. Dederunt igitur fratres prædicti loci Gerardo et Hugoni militibus jam fatis unum mansum, cum appendiciis suis, vineis, aquis, pratis, campis, terris cultis et incultis: omnia ad inquirendum; et unum servum nomine Bernardum, et conjugem ac liberos ejus. Et acceperunt ab eis alium mansum Chalcingis dictum, cum omnibus appendiciis suis, id est terris cultis et incultis, pratis, aquis, pascuis, silvis: omnia ad integrum usque ad inquirendum; et unum servum nomine Bernardum, cum duobus fratribus ejus et conjuge ac liberis. Mediatores hujus rei fuit Andraldus prior cum fratribus loci, præcepto donni Odilonis abbatis et Ugoni comiti et episcopi. Testes fuerunt hi: Tetbaldus comes, Gerardus, Atto, Ugo, uxor eius Aya, Seguinus et Artaldus, filii Gerardi.